Dźěwinska gmejna chce hišće lětsa Zhorjelskemu wokrjesej próstwu wo wobstaranje hašenskeho jězdźidła (TSFW) za Brězowsku wohnjowu woboru stajić. Jězdźidło móže 700 litrow wody transportować.
Dźěwin (AK/SN). „Naše tuchwilne hašenske awto je 20 lět stare. Nowe je tuž nuznje trěbne.“ To podšmórny Olaf Hanusch, nowy nawoda Brězowskeje wohnjoweje wobory, po zašłym posedźenju Dźěwinskeje gmejnskeje rady. Radźićeljo próstwje 31lětneho jednohłósnje přihłosowachu. Hanusch je nawodnistwo wobory wot Stefanie Peto přewzał.
Tuchwilu ma Brězowska wohnjowa wobora, kotraž Dźěwinskej gmejnje přisłuša, 26 aktiwnych kameradow, mjez nimi tři žony. Nuznje pruwować dać chce wobora špundowanje hale, hdźež hašenske jězdźidło steji. Pod nim dźě su rumnosće Brězowskeje pěstowarnje „Baćonjace hnězdo“, kotraž je tohorunja w nošerstwje gmejny Dźěwin.
szl_Latn szl_Latn szl_Latn